ROZHODNUTIE KOMISIE
z 3. decembra 2004,
ktorým sa mení a dopĺňa rozhodnutie 2003/526/ES, pokiaľ ide o kontrolné opatrenia týkajúce sa klasického moru ošípaných v Severnom Porýní-Vestfálsku v Nemecku a na Slovensku
(oznámené pod číslom dokumentu K(2004) 4506)
(Text s významom pre EHP)
(2004/831/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 90/425/EHS z 26. júna 1990, týkajúcu sa veterinárnych a zootechnických kontrol platných v rámci obchodu vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (1), najmä na jej článok 10 ods. 4,
keďže:
(1)
V reakcii na vypuknutie klasického moru ošípaných v niektorých členských štátoch došlo k prijatiu rozhodnutia Komisie 2003/526/ES z 18. júla 2003, ktoré sa týka ochranných opatrení vo vzťahu ku klasickému moru ošípaných v niektorých členských štátoch (2). Na základe tohto rozhodnutia sa zaviedli určité dodatočné kontrolné opatrenia súvisiace s týmto ochorením.
(2)
Situácia týkajúca sa výskytu klasického moru ošípaných v Severnom Porýní-Vestfálsku v Nemecku sa výrazne zlepšila. Z tohto dôvodu by sa už opatrenia prijaté v rozhodnutí 2003/526/ES, týkajúce sa Severného Porýnia-Vestfálska, nemali uplatňovať.
(3)
Na Slovensku bol nedávno zistený prípad výskytu klasického moru ošípaných u diviačej zveri v okrese Veľký Krtíš, kde sa predtým toto ochorenie nevyskytovalo. Rozhodnutie 2003/526/ES je preto potrebné zmeniť a doplniť tak, aby zohľadňovalo epidemiologickú situáciu v tejto členskej krajine.
(4)
Vzhľadom na celkovú situáciu v súvislosti s výskytom klasického moru ošípaných vo Francúzsku, Nemecku a Luxembursku je vhodné predĺžiť lehotu platnosti rozhodnutia 2003/526/ES.
(5)
Rozhodnutie 2003/526/ES by sa preto malo príslušne zmeniť a doplniť.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 2003/526/ES sa mení a dopĺňa takto:
1.
V článku 11 sa text „31. októbra 2004“ nahrádza textom „30. apríla 2005“.
2.
Príloha k rozhodnutiu 2003/526/ES sa mení a dopĺňa takto:
-
v časti I bode 1 sa vypúšťa A,
-
časť II sa nahrádza takto:
„Oblasti Slovenska, ktoré sú uvedené v článkoch 2, 3, 5, 7 a 8:
Regionálne veterinárne a potravinové správy (RVPS) Trnava (s pôsobnosťou v okresoch Piešťany, Hlohovec a Trnava), Levice (s pôsobnosťou v okrese Levice), Nitra (s pôsobnosťou v okresoch Nitra a Zlaté Moravce), Topoľčany (s pôsobnosťou v okrese Topoľčany), Nové Mesto nad Váhom (s pôsobnosťou v okrese Nové Mesto nad Váhom), Trenčín (s pôsobnosťou v okresoch Trenčín a Bánovce nad Bebravou), Prievidza (s pôsobnosťou v okresoch Prievidza a Partizánske), Púchov (s pôsobnosťou v okresoch Púchov a Ilava), Žiar nad Hronom (s pôsobnosťou v okresoch Žiar nad Hronom, Žarnovica a Banská Štiavnica), Zvolen (s pôsobnosťou v okresoch Zvolen a Detva), Banská Bystrica (s pôsobnosťou v okresoch Banská Bystrica a Brezno), Lučenec (s pôsobnosťou v okresoch Lučenec a Poltár) a Veľký Krtíš.“
Článok 2
Toto rozhodnutie je určené členským štátom.
V Bruseli 3. decembra 2004